STP ปลื้มนักลงทุนจองซื้อ “ไอพีโอ” ล้นหลาม ลุยเทรด 14 มิ.ย.นี้
STP ปลื้ม ปิดจองซื้อหุ้น “ไอพีโอ” 25.4 ล้านหุ้น นักลงทุนตอบรับอย่างล้นหลาม ตอกย้ำความเชื่อมั่นหุ้นบรรจุภัณฑ์กระดาษ พร้อมเข้าเทรดใน mai วันที่ 14 มิ.ย.65
STP ปลื้ม ปิดจองซื้อหุ้น “ไอพีโอ” 25.4 ล้านหุ้น นักลงทุนตอบรับอย่างล้นหลาม ตอกย้ำความเชื่อมั่นหุ้นบรรจุภัณฑ์กระดาษ พร้อมเข้าเทรดใน mai วันที่ 14 มิ.ย.65
7 มิ.ย. 2565

นางยอดฤดี สันตติกุล กรรมการบริหาร หัวหน้าสายงานตลาดทุน บริษัทหลักทรัพย์ เอเซีย พลัส จำกัด ในฐานะผู้จัดการการจัดจำหน่ายและรับประกันการจัดจำหน่ายหุ้นสามัญเพิ่มทุนที่จะเสนอขายแก่ประชาชนทั่วไปครั้งแรก (IPO) ของ บริษัท สหไทยการพิมพ์และบรรจุภัณฑ์ จำกัด (มหาชน) หรือ STP เปิดเผยว่า ในช่วงจองซื้อหุ้น IPO ของ STP ระหว่างวันที่ 2 , 6-7 มิถุนายน 2565 ที่ผ่านมา
โดยมีนักลงทุนให้ความสนใจเข้ามาจองซื้อเต็มจำนวนตั้งแต่วันแรก สะท้อนความเชื่อมั่นที่มีต่อปัจจัยพื้นฐานที่แข็งแกร่งของ STP ถือเป็นบริษัทบรรจุภัณฑ์กระดาษที่สามารถตอบสนองความต้องการของลูกค้าที่อยู่ในหลากหลายอุตสาหกรรม และมีแนวโน้มการเติบโตในอัตราเร่งจากความต้องการลูกค้าหลักในกลุ่มธุรกิจอาหารคนและสัตว์เลี้ยง ซึ่งเป็นอุตสาหกรรมที่มีการเติบโตสูง สร้างความเชื่อมั่นต่อนักลงทุน และมั่นใจว่า STP จะได้รับการตอบรับที่ดีในวันเข้าซื้อขายเป็นวันแรกในตลาดหลักทรัพย์เอ็ม เอ ไอ (mai) ในวันที่ 14 มิถุนายน 2565 เข้าสู่หมวดธุรกิจอุตสาหกรรม
ทั้งนี้ STP กำหนดราคาเสนอขายหุ้นไอพีโอ (IPO) จำนวน 25,400,000 หุ้น ที่ราคาหุ้นละ 18 บาทต่อหุ้น ถือเป็นระดับราคาที่เหมาะสม คิดเป็นอัตราส่วนราคาต่อกำไรสุทธิ (P/E) เท่ากับ 11.3 เท่า
ขณะที่ นางสาวสุวิมล ศรีโสภาจิต ผู้ช่วยกรรมการผู้จัดการ บริษัทหลักทรัพย์ เคจีไอ (ประเทศไทย) จำกัด (มหาชน) ในฐานะที่ปรึกษาทางการเงิน กล่าวว่า STP มีปัจจัยพื้นฐานโดดเด่น มีจุดแข็งในการให้บริการอย่างครบวงจร ด้วยมาตรฐานระดับสากล ตลอดจนการควบคุมต้นทุนที่มีประสิทธิภาพ สะท้อนจากในช่วง 3 ปีที่ผ่านมา ซึ่ง STP มีอัตรากำไรขั้นต้นอยู่ที่ราว 38% สูงกว่าอุตสาหกรรมเฉลี่ยอยู่ที่ 22% และ อัตรากำไรสุทธิระดับสูงที่ 20% เทียบกับอุตสาหกรรมเฉลี่ยอยู่ที่ 6%
นอกจากนี้ ฐานลูกค้าของ STP เป็นลูกค้ารายใหญ่มีฐานะการเงินที่มั่นคง และเป็นลูกค้าของ STP มากกว่า 10 ปี ซึ่งมีโอกาสในการเติบโตสูงเนื่องจากเป็นผู้ผลิตและส่งออกอาหารสัตว์เลี้ยงชั้นนำของเมืองไทย และท้ายที่สุด STP มีทีมผู้บริหารที่มีความเชี่ยวชาญในธุรกิจบรรจุภัณฑ์และได้รับความเชื่อมั่นจากลูกค้า ด้วยการก่อตั้งบริษัทมานานกว่า 50 ปี พร้อมยกระดับองค์กรสู่มหาชน และเติบโตอย่างยั่งยืนต่อไปในอนาคต
ด้าน นายสุรนัย โรจน์วงศ์จรัต ประธานเจ้าหน้าที่บริหาร STP ผู้เชี่ยวชาญในธุรกิจการพิมพ์บรรจุภัณฑ์กระดาษและสิ่งพิมพ์ทุกชนิด กล่าวว่า ขอขอบคุณนักลงทุนที่เชื่อมั่นในศักยภาพและการเติบโตของ STP ทำให้การจองซื้อหุ้น IPO ในช่วงที่ผ่านมาประสบความสำเร็จ และสามารถระดมทุนได้ตามเป้าหมายที่วางไว้
โดยหลังจากนี้บริษัทจะนำเงินที่ได้จากการระดมทุนจำนวนประมาณ 435.5 ล้านบาท (หลังหักค่าใช้จ่ายที่เกี่ยวข้อง) ใช้ลงทุนในโครงการขยายโรงงานและลงทุนเครื่องจักรเพิ่มเติม ตามโครงการในอนาคตที่วางไว้ จำนวน 360 ล้านบาท และส่วนที่เหลือ ใช้เป็นเงินทุนหมุนเวียนและการดำเนินการอื่นใด เพื่อให้เกิดประโยชน์สูงสุดต่อกิจการ จำนวน 75.50 ล้านบาท สำหรับโครงการในอนาคต ประกอบด้วย การสร้างอาคารโรงงาน ขนาดพื้นที่ 5,300 ตารางเมตร เพื่อใช้วางไลน์ผลิตและเป็นคลังสินค้าเพิ่มเติม
รวมทั้ง การซื้อเครื่องจักรที่ใช้ในกระบวนการผลิตเพิ่มเติม จากปัจจุบันกำลังการผลิตรวมอยู่ที่ 49.7 ล้านแผ่นพิมพ์ต่อปี ใช้กำลังผลิต ณ สิ้นงวดไตรมาส 1/2565 อยู่ที่ประมาณ 99% ซึ่งคาดว่าเครื่องจักรใหม่ที่ทยอยติดตั้งเข้ามา จะเริ่มสร้างรายได้ภายในไตรมาส 4/2565 เป็นต้นไป และคาดจะสนับสนุนกำลังการผลิตให้เพิ่มขึ้นอีกประมาณ 50%